फुङ्लिङ नगरपालिकाद्वारा अधिकांश योजनामा संशोधन
ताप्लेजुङको फुङ्लिङ नगरपालिकाले दर्जनौँ योजना तथा कार्यक्रम संशोधन गरेको छ । चालू आर्थिक वर्ष सकिन अन्तिम चौमासिक अर्थात् चार महिना बाँकी रहेका बेला नगरपालिकाले पाँच दर्जन बढी योजना तथा कार्यक्रम संशोधन गरेको छ ।
चन्द्र पन्दाकताप्लेजुङ, चैत ९ गते । ताप्लेजुङको फुङ्लिङ नगरपालिकाले दर्जनौँ योजना तथा कार्यक्रम संशोधन गरेको छ । चालू आर्थिक वर्ष सकिन अन्तिम चौमासिक अर्थात् चार महिना बाँकी रहेका बेला नगरपालिकाले पाँच दर्जन बढी योजना तथा कार्यक्रम संशोधन गरेको छ । चालू आव २०७९–८० का लागि यसअघि नगरसभाले स्वीकृत गरेको विभिन्न ६४ वटा बजेतसहित योजनाहरू संशोधन गरेको फुङ्लिङ नगरपालिकाले जनाएको छ । नगरपालिकाले सोमबार १३ औँ नगरसभा सम्पन्न गर्दै विभिन्न कारणले हालसम्म कार्यान्वयन हुन नसकेका योजनाहरू संशोधन गरेको जनाएको हो । कार्यान्वयन तथा सञ्चालन हुन नसक्ने अवस्थाका बजेट तथा योजनाहरू सम्बन्धित वडाको सिफारिसका आधारमा संशोधन गरिएको नगर प्रमुख अमिर मादेनले बताउनुभयो । यता परिवर्तन तथा संशोधन भएका योजनाहरू अपेक्षाअनुसार सञ्चालन वा कार्यान्वयन भएमा नगरको विकासमा थप मद्दत पुग्नेमा नगरपालिका ढुक्क रहेको प्रमुख मादेनले बताउनुभयो । योजना सञ्चालनका लागि सबै जनप्रतिनिधि, उपभोक्ता, कर्मचारीलगायत सरोकारवाला पक्षलाई आग्रह पनि उहाँले गर्नुभयो । चालू आर्थिक वर्षभित्रै कार्यान्वयन गर्नेगरी करिब चार करोड रकम थप भई नगरपालिकाको बजेट ७२ करोड ७६ लाख ६५ हजार १०० रुपियाँ पुगेको छ । यसअघि नगरसाभाले पारित गरेको चालू आवको ६८ करोड ८३ लाख सात हजार ११० रुपियाँ रहेको थियो । उक्त स्वीकृत बजेटमध्ये सशर्त अनुदानतर्फ एक करोड ४० लाख कटौती भए पनि चार करोड २६ लाख ५७ हजार ७०० रुपियाँ थप भएको नगर उपप्रमुख भीमादेवी ओझाले जानकारी दिनुभयो ।यता चालू आवका लागि स्वीकृत ३९० वटा विकास योजनामध्ये हालसम्म १८५ योजना उपभोक्ता समितिसँग (ठेक्कासहित) सम्झौता भई सञ्चालन तथा कार्यान्वयनमा रहेको नगरपालिकाले जनाएको छ । फागुन मसान्तसम्ममा ७४ वटा योजनाहरू सम्पन्न भई फरफारक भइसकेको नगरपालिकाका प्रमुख प्रशासकीय अधिकृत तिलोचन रिमालले जानकारी दिनुभयो ।